Hou jou kalwers gesond tydens die wintermaande - BKB
Hou jou kalwers gesond tydens die wintermaande
Die wintermaande gaan gepaard met heelwat stres en speenskok vir beide koeie en kalwers, asook sekere siektes wat dikwels onder kalwers voorkom.
Volgens Flip Prinsloo, besturende lid van Pribio Dieregesondheid, is longverwante siektes die algemeenste probleem onder kalwers aan die begin van die wintermaande. Longontsteking word gewoonlik deur 'n mengsel van virusse en bakterieë veroorsaak, maar dit kan ook die gevolg van swak bestuursfaktore wees.
Dié swak bestuursfaktore sluit swak ventilasie, windspoed, kouestres, ondervoeding, speenproses, en die meng van ouderdomsgroepe in.
Dit is wenslik om voorsorg by kalwers te tref deur hulle te ent teen virusse en bakterieë wat respiratoriese siektes veroorsaak, asook met 'n multiklostridiale entstof.
Volgens Flip kan longontsteking 'n langtermyn-impak op 'n kalf hê. Dit kan lei tot swakker produksie vir die res van die dier se lewe, swakker groei en duurder behandelingskoste. "Selfs diere wat volledig herstel, kan verdere verliese toon deur swakker prestasie in die eerste laktasie. Dit het 'n langtermyn-impak op die gewig en karkas van 'n vleisbees."